als_Latn dik_Latn sag_Latn
Danilo Alvesh, drejt gjyqit me Flamurtarin. Burime të sigurta të “Panorama Sport” bëjnë me dije se avokati i sulmuesit kryesor të Flamurtarit është interesuar pranë FSHF-së për hapjen e gjyqit ndaj klubit vlonjat.
Kjo për shkak të pesë rrogave të prapambetura që Alvesh nuk i ka marrë ende. Sulmuesi brazilian shpesh është revoltuar me vonesën e pagave. Kjo bëri që, një vit më parë, ai të largohej nga Flamurtari dhe më pas të kthehej sërish.
Gazeta mëson se deri më tani nuk ka zyrtarisht një kërkesë për hapje të gjyqit nga avokati i Alveshit. Ky i fundit është interesuar për këtë çështje pranë FSHFsë dhe, në ditët në vijim, pritet që të ketë zhvillime konkrete. Në një situatë të tillë, Skënderbeu kërkon të përfitojë dhe i ka bërë kërkesë zyrtare sulmuesit Alvesh.
Nuk është hera e parë që braziliani Danilo Alvesh merr ofertë nga Skënderbeu. Korçarët janë interesuar për shërbimet e tij edhe një vit më parë. Madje vjet Alvesh u fotografua nga “Panorama Sport”, në kompleksin e Skënderbeut në Durrës.
Pavarësisht se atëherë Alvesh iku në Brazil dhe që prej andej publikoi edhe një letër largimi nga kuqezinjtë, pas disa tentativash ai u kthye sërish te Flamurtari.
Mbetet për t’u parë se si do të përfundojë beteja e radhës e sulmuesit brazilian me Flamurtarin, i cili i detyrohet pesë rroga Danilo Alveshit.
als_Latn als_Latn als_Latn als_Latn als_Latn als_Latn